A2
Vyuma Vili muMbimbiliya Yino
Mbimbiliya yaChingeleshi yaVisoneka vyaKaye Kakahya VyachiHelase vyaVaka-Kulishitu yalovokele mu 1950, kaha Mbimbiliya yaVisoneka vyaKaye Kakahya yamuundu yaChingeleshi yalovokele mu 1961. Kufuma vene halwola kana, vaka-kutanga vavavulu mumalimi eka akuzomboka 120, vananganyala kuMbimbiliya yamumalimi avo yize valumuna kufuma kuMbimbiliya kaneyi yakwoloka, yayashi kutanga yize valumuna kufuma mumalimi akulivanga.
Komiti yaKwalumuna Mbimbiliya yaVisoneka vyaKaye Kakahya yinazachisa mazu aze nawaheta kumichima yavaka-kutanga vamakumbi ano. Shikaho muMbimbiliya yino vanakavangiza jindongi jojimwe jakusonekelamo, namazu akuzachisa mangana vatesemo vyuma vino:
Kuzachisa mazu amashi, vali nakuhanjika vatu makumbi ano. Chakutalilaho, hanjikiso yakwamba ngwavo “mikana namikana” vanahase kuyimona mujila yakuhenga ngwavo yalumbununa “kutambuka mumikana.” Oloze ulumbunwiso uvene watalisa kuvatu vaze vanalihandula kuvakwavo. Shikaho muMbimbiliya yino yinazachisa hanjikiso yakwamba ngwavo “tumauka twakuhanduka.” Kaha lizu lyakwamba ngwavo “kuhelangana” vanalyalumuna ngwavo “vihandwa.”—Wavaka-Ngalesha 5:20.
Kulumbununa mazu amuMbimbiliya. Mazu amwe vazachisa muLuvale Bible, 1970 asakiwa kuwalumbununa numbanyi vatu avalumbunukile kanawa. Chakutalilaho, lizu lyachiHepeleu vazachisa muMbimbiliya lyakwamba ngwavo “Sheyole” nalizu lyachiHelase lyakwamba ngwavo “Hetese” lyalumbununa fuka yavatu vosena. Vatu vavavulu kavatachikiza mwalumbunukila mazu kanako. Kaha lizu “Hetese” lyatwama naulumbunwiso uvali kweseka nakunangula chavaHelase. Shikaho mazu kana vanawashishisa nalizu “Fuka” lize lyalitombola naulumbunwiso vapwile nakushinganyeka vaka-kusoneka Mbimbiliya. Kaha lizu “Sheyole” “[na]Hetese” vanawazachisa mukwinyikila chamwishi.—Samu 16:10; Vilinga 2:27.
MuLuvale Bible, 1970, lizu lyachiHepeleu neʹphesh nalizu lyachiHelase psy·kheʹ kakavulu valizachisa ngwavo “mwono.” Kweseka navyuma vali nakuhanjika, lizu kana linahase kutalisa (1) kumutu, (2) kukuyoya chamutu, (3) kuvyuma vyakuyoya, (4) kuvyuma afwila mutu, chipwe (5) kumutu wakufwa. Shikaho hakuwana nge muLuvale vatu kavavula kuzachisa lizu “mwono” mujijila kanejiko, ngocho hakwalumuna mazu awa kufuma mumalimi akulivanga, vanazachisa mazu aze nawahana ulumbunwiso uvene, kaha hamwe nahamwe vanahakeho kwinyikila chamwishi chakwamba ngwavo “Chipwe ‘mwono.’” (Tala chakutalilaho, Kuputuka 1:20; 2:7; Samu 3:2; Mateu 6:25) Oloze havisoneka vimwe, lizu “mwono” vanaliseze, kaha vanahakeho kwinyikila chamwishi chize chinenyikila kuMukana waMazu, chipwe kusonekaho ulumbunwiso ukwavo.—Lushimbi lwamuchivali 6:5; Vishimo 2:10; Mateu 22:37.
Lizu lyaLuvale lyakwamba ngwavo “muchima” lyatwama naulumbunwiso uvali, nge muze valizachisa nawa muchiHepeleu namuchiHelase. Ulumbunwiso umwe watalisa kumuchima uvene, kaha ulumbunwiso ukwavo watalisa kumuchima wachifwanyisa. Ngocho lizu kana kakavulu vanaliseze. Oloze havisoneka vimwe haze kalyeshi nakuhana ulumbunwiso uveneko, vanazachisa lizu lyeka lize nalihana ulumbunwiso uvene. Chakutalilaho, mumukanda waVishimo, hanjikiso yakwamba ngwavo “kuhona muchima” vanayalumuna jino ngwavo “kuzeneka mangana.” Kaha hanjikiso yachiHepeleu vanayizachisa mukwinyikila chamwishi. Mazu eka nawa akufwana nge “maji,” “mujimba,” “lumbinga” vanawalumuna kweseka navyuma vali nakuhanjika. (Kuputuka 45:18; Muka-kwambulula 5:6; Yopa 16:15) Mazu amwe akufwana ngana vanawashimutwila “[mu]Mukana waMazu amuMbimbiliya.”
Vyuma vikwavo vili muMbimbiliya yino:
Mbimbiliya yino yili namazu akwinyikila chamwishi. Mazu akwinyikila chamwishi vanawasoneka ngana:
“Chipwe” Jila yikwavo yakwalumwinamo mazu achiHepeleu, chipwe achiAlamayiki, chipwe achiHelase aze nawahana ulumbunwiso woumwe.—Kuputuka 1:2, mazu akwinyikila chamwishi “ngolo jaKalunga”; Yoshuwa 1:8, “nakuwashinganyekanga.”
“Chipwe pamo” Jila yikwavo yakwalumwinamo mazu yize nayihana ulumbunwiso weka.—Kuputuka 21:6, “mwasehelela hamwe nayami”; Zekaliya 14:21, “vaKananeko.”
“Hepe., Alamayi., Hela.” Kwalumuna chakukavangiza lizu hilizu lyachiHepeleu, chipwe lyachiAlamayiki, chipwe lyachiHelase, chipwe kusolola ulumbunwiso uli mumazu amumalimi awa akulivanga.—Kuputuka 30:22, “emite lijimo”; Kulovoka 32:9, “vavakalu michima.”
Ulumbunwiso namijimbu yeka Ulumbunwiso wamajina (Kuputuka 3:17, “Alama”; Kulovoka 15:23, “Mala”); Vipimo navyesekelo (Kuputuka 6:15, “jikuvite”); mijimbu yakukafwa mutu yize yili muVihande Vyakuhakilako namuMukana waMazu.—Kuputuka 37:35, “Fuka”; Mateu 5:22, “Ngehena.”
Chihanda chakwamba ngwavo “Kujimbula Mazu aKalunga” chize chili kumaputukilo aMbimbiliya, chili namitwe yavihande vanangula muMbimbiliya. Kaha kufuma havesi yamakumishilo muMbimbiliya, kunakavangiza mitwe yavihande vyakwamba ngwavo “Kunoneka chaMikanda YamuMbimbiliya,” “Chinyikilo chaMazu amuMbimbiliya,” “[na]Mukana waMazu amuMbimbiliya.” Mukana waMazu amuMbimbiliya naukafwa muka-kutanga atachikize mwalumbunukila mazu amwe kweseka nomu vanawazachisa muMbimbiliya. Vihande Vyakuhakilako A vili namitwe yino: “Jindongi Jamwakwalumwina Mbimbiliya,” “ Vyuma Vili muMbimbiliya Yino,” “Omu Mbimbiliya Yahetele Kuli Etu,” “Lijina lyaKalunga muVisoneka VyachiHepeleu,” “Lijina lyaKalunga muVisoneka VyachiHelase,” “Chati: Vapolofweto naVamyangana VamuYuta NamuIsalele,” “[na]Vyuma Vyavilemu Vyasolokele Mukuyoya chaYesu Hano haMavu.” Vihande Vyakuhakilako B vili najimapu, najichati, namijimbu yeka yayilemu yize nayikafwa chikuma vaka-kulinangula Mbimbiliya.
Kaha muMbimbiliya ivene, mukanda himukanda unaputuka navihande vili mukapetulu hikapetulu hamwe kaha najivesi jayo mangana vikafwe muka-kutanga ejive vili mumukanda wosena. Kaha lihanya lize lili hakachi kalifwo hilifwo lili namukana wavisoneka vanenyikilako muMbimbiliya.
ilo_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn